b'\n_START_ARTICLE_\nErnst Ludwig Kirchner\n_START_SECTION_\nBiografija\n_START_PARAGRAPH_\nErnstas Liudvikas Kirchneris gim\xc4\x97 1880 m. gegu\xc5\xbe\xc4\x97s 6 d. A\xc5\xa1afenburge. Jo t\xc4\x97vas Ernst Kirchner buvo chemijos in\xc5\xbeinierius popieriaus pramon\xc4\x97je ir d\xc4\x97l jo profesijos \xc5\xa1eima daug keliavo. 1890 m. apsistojo Chemnice. 1898 m. E. L. Kirchneriui didel\xc4\xaf \xc4\xafsp\xc5\xabd\xc4\xaf padar\xc4\x97 pamatyti vokie\xc4\x8di\xc5\xb3 v\xc4\x97lyvosios gotikos ir A. Diurerio grafikos k\xc5\xabriniai. \xc5\xa0i \xc4\xaftak\xc4\x85 yra jau\xc4\x8diama visoje tolimesn\xc4\x97je dailininko k\xc5\xabryboje. 1901\xe2\x88\x921905 m. jis mok\xc4\x97si architekt\xc5\xabros Dresdeno auk\xc5\xa1tojoje technikos mokykloje, 1903\xe2\x88\x9204 m. semestr\xc4\x85 praleido Miunchene, kur mok\xc4\x97si dail\xc4\x97s mokykloje pas Wilhelm von Debschitz ir Hermann Obrist. Miunchene suk\xc5\xabr\xc4\x97 pirmuosius med\xc5\xbeio rai\xc5\xbeinius. Tuo metu tap\xc4\x97 neoimpresionistine ir sen\xc5\xb3j\xc5\xb3 meistr\xc5\xb3 maniera._NEWLINE_1905 m. E. L. Kirchneris buvo vienas Dresdeno ekspresionist\xc5\xb3 grup\xc4\x97s \xe2\x80\x9eTiltas\xe2\x80\x9c steig\xc4\x97j\xc5\xb3, kuriai priklaus\xc4\x97 jo draugas i\xc5\xa1 Dresdeno auk\xc5\xa1tosios technikos mokyklos Erich Heckel. Nuo 1905 iki 1910 m. grup\xc4\x97s parodose buvo eksponuojami V. van Gogo, Gustavo Klimto, Edvardo Munko, fovist\xc5\xb3 k\xc5\xabriniai, kurie paveik\xc4\x97 E. L. Kirchner\xc4\xaf. Kitas \xc4\xaftakos \xc5\xa1altinis buvo japon\xc5\xb3 estampai ir Afrikos bei Okeanijos primityvusis menas. 1911 m. E. L. Kirchneris persik\xc4\x97l\xc4\x97 \xc4\xaf Berlyn\xc4\x85 su kitais grup\xc4\x97s nariais. J\xc5\xb3 k\xc5\xabriniai Franz Marc iniciatyva buvo \xc4\xaftraukti \xc4\xaf Berlyno ekspresionist\xc5\xb3 \xe2\x80\x9eM\xc4\x97lynojo raitelio\xe2\x80\x9c grup\xc4\x97s parod\xc4\x85. Dailininkas ruo\xc5\xa1\xc4\x97 grafikos k\xc5\xabrinius \xc5\xbeurnalui \xe2\x80\x9eDer Sturm\xe2\x80\x9c. 1913 m. E. L. Kirchnerio k\xc5\xabriniai buvo eksponuoti Niujorke ir \xc4\xafvyko pirmoji jo personalin\xc4\x97 paroda Folkwang muziejuje Hagene, bei po to Gurlitt galerijoje Berlyne. \xc5\xa0iais metais dailinink\xc5\xb3 grup\xc4\x97 \xe2\x80\x9eTiltas\xe2\x80\x9c suiro._NEWLINE_Pirmojo pasaulinio karo metu E. L. Kirchneris buvo atleistas nuo tarnybos kariuomen\xc4\x97je d\xc4\x97l psichologinio pal\xc5\xab\xc5\xbeimo apmokym\xc5\xb3 metu. Jis praleido kar\xc4\x85 dr. Oskar Kohnstamm sanatorijoje netoli Frankfurto, kur suk\xc5\xabr\xc4\x97 5 sien\xc5\xb3 freskas. 1918 m. dailininkas apsistojo Frauenkirch\xc4\x97s vietov\xc4\x97je netoli Davoso \xc5\xa0veicarijoje. Po 1930 m. jo personalin\xc4\x97s parodos \xc4\xafvyko Bazelyje, Berne, Miunchene, Hamburge, Detroite ir Niujorke. De\xc5\xa1imtme\xc4\x8dio viduryje E. L. Kirchner\xc4\xaf v\xc4\x97l prad\xc4\x97jo kamuoti fizinis i\xc5\xa1sekimas ir vidinis nerimas. Jo k\xc5\xabriniai 1937 m. buvo \xc4\xaftraukti \xc4\xaf nacist\xc5\xb3 Miunchene organizuot\xc4\x85 \xe2\x80\x9edegeneracinio meno\xe2\x80\x9c parod\xc4\x85, kas dailininkui suteik\xc4\x97 papildomo psichologinio kr\xc5\xabvio. E. L. Kirchneris nusi\xc5\xbeud\xc4\x97 Frauenkirch\xc4\x97je (dabar Davoso gele\xc5\xbeinkelio stoties rajonas) 1938 m. bir\xc5\xbeelio 15 d. Gyvenimo metu dailininkas k\xc5\xabr\xc4\x97 iliustracijas knygoms._NEWLINE_1982 m. Davose buvo \xc4\xafsteigtas E. L. Kirchnerio fondas ir 1992 m. atidarytas dailininkui skirtas muziejus. 2006 m. dailininko paveikslas \xe2\x80\x9eBerlyno gatv\xc4\x97s scena\xe2\x80\x9c (1913) vie\xc5\xa1o aukciono metu buvo parduotas u\xc5\xbe 38,1 mln. JAV doleri\xc5\xb3.'